62024CO0826
ORDONANȚA PREȘEDINTELUI CURȚII
22 mai 2025 (
*1
)
[Text îndreptat prin Ordonanța din 30 iunie 2025]
„Recurs – Intervenienți în primă instanță – Confidențialitate – Informații care au făcut obiectul unui tratament confidențial în primă instanță”
În cauza C‑826/24 P,
având ca obiect un recurs formulat în temeiul articolului 56 din Statutul Curții de Justiție a Uniunii Europene, introdus la 3 decembrie 2024,
Comisia Europeană, reprezentată de F. Castillo de la Torre, A. Dawes, T. Franchoo și C. Urraca Caviedes, în calitate de agenți,
recurentă,
celelalte părți din procedură fiind:
Google LLC, cu sediul în Mountain View (Statele Unite),
Alphabet Inc., cu sediul în Mountain View,
reprezentate de D. Beard, BL, J. Holmes, BL, J. Williams, BL, W. Ellison și C. Jeffs, advocaten, și J. Staples, solicitor,
reclamante în primă instanță,
Surfboard Holding BV, cu sediul în Zeist (Țările de Jos),
Vinden.NL BV, cu sediul în Rijssen (Țările de Jos),
interveniente în primă instanță,
PREȘEDINTELE CURȚII,
având în vedere propunerea doamnei O. Spineanu‑Matei, judecătoare raportoare,
după ascultarea avocatei generale, doamna J. Kokott,
dă prezenta
Ordonanță
1
Prin recursul formulat, Comisia Europeană solicită anularea Hotărârii Tribunalului Uniunii Europene din 18 septembrie 2024, Google și Alphabet/Comisia (Google AdSense for Search) (T‑334/19, denumită în continuare hotărârea atacată, EU:T:2024:634), prin care s‑a anulat Decizia C(2019) 2173 final a Comisiei din 20 martie 2019 referitoare la o procedură inițiată în temeiul articolului 102 TFUE și al articolului 54 din Acordul privind SEE [cazul AT.40411 – Google Search (AdSense)].
2
Prin înscrisul depus la grefa Curții la 27 februarie 2025, Google LLC și Alphabet Inc. solicită Curții să aplice în privința Surfboard Holding BV și a Vinden.NL BV, interveniente în primă instanță, un regim de confidențialitate pentru anumite informații cuprinse în memoriul în răspuns pe care l‑au depus în prezenta cauză și în anexele R. 2, R. 3 și R. 4 la acesta identic regimului aplicat de Tribunal acelorași informații în cauza în care s‑a pronunțat hotărârea atacată. Mai precis, cererea de aplicare a regimului de confidențialitate privește informațiile referitoare la strategia comercială a Google, care figurează la punctul 66 din acest memoriu în răspuns, precum și informațiile conținute la punctele 23, 26, 174, 188, 189, 202, 204, 212, 228, 229, 246 și 283 și la nota de subsol 345 din anexa R. 2 la memoriul în răspuns menționat, precum și la punctele 279 și 288 din anexa 1 la această anexă R. 2, la notele de subsol 22 și 68, precum și la punctul 68 din anexa R. 3 la același memoriu în răspuns și la punctele 26 și 28 din anexa R. 4 la acesta, referitoare la studii confidențiale ale Google, la clauzele contractelor încheiate de această întreprindere, la „Direct Partners” ai acesteia și la veniturile generate de activitățile lor.
3
Din dosarul cauzei în care s‑a pronunțat hotărârea atacată, comunicat Curții de Tribunal, reiese că Vinden.NL și Surfboard Holding au solicitat, prin înscrisurile din 16 septembrie 2019 și, respectiv, din 19 septembrie 2019, să intervină în procedura în primă instanță în susținerea concluziilor formulate de Google.
4
Prin Ordonanța din 26 noiembrie 2019, președintele Camerei a zecea a Tribunalului a admis aceste cereri de intervenție și a decis că va fi comunicată societăților Surfboard Holding și Vinden.NL doar o versiune neconfidențială a tuturor actelor de procedură notificate întreprinderilor Google și Alphabet, precum și Comisiei, fără a aduce atingere posibilității societăților Surfboard Holding și Vinden.NL de a‑și prezenta, dacă este cazul, în termenele care le vor fi acordate, obiecțiile cu privire la eventualele cereri de aplicare a regimului de confidențialitate care le‑ar privi.
5
După cum reiese din dosarul cauzei în care s‑a pronunțat hotărârea atacată, comunicat Curții de Tribunal, aceste societăți, devenite interveniente în primă instanță, nu au formulat opoziție la cererile de aplicare a regimului de confidențialitate care au fost depuse în privința lor, astfel încât acordarea unui tratament confidențial dispusă de Tribunal cu titlu provizoriu în această ordonanță a rămas definitivă.
6
Articolul 171 alineatul (1) din Regulamentul de procedură al Curții prevede că cererea de recurs se notifică celorlalte părți din cauza relevantă care s‑a aflat pe rolul Tribunalului. Pe de altă parte, conform articolului 172 din acest regulament, orice parte din cauza relevantă care s‑a aflat pe rolul Tribunalului care are interes în admiterea sau în respingerea recursului poate depune un memoriu în răspuns în termen de două luni de la această notificare. Din dispozițiile amintite rezultă că recursul, precum și celelalte acte de procedură depuse la Curte sunt de asemenea notificate, în principiu, părților admise ca interveniente în fața Tribunalului.
7
Cu toate acestea, atunci când o parte solicită aplicarea regimului de confidențialitate în privința unei părți care a fost intervenientă în fața Tribunalului, pentru elemente prezentate în fața Curții care au făcut deja obiectul unui astfel de regim în cadrul procedurii în primă instanță în privința acestei părți, același regim trebuie, în principiu, să fie menținut în vederea desfășurării procedurii în fața Curții (Ordonanța președintelui Curții din 19 ianuarie 2023, Google și Alphabet/Comisia, C‑738/22 P, EU:C:2023:44, punctul 5, precum și jurisprudența citată).
8
În speță, este necesar să se arate că cererea formulată de Google și de Alphabet prin care se solicită Curții să aplice un regim de confidențialitate în privința societăților Surfboard Holding și Vinden.NL în cazul informațiilor referitoare la strategia comercială a Google, care figurează la punctul 66 din memoriul în răspuns al Google și al Alphabet depus în prezenta cauză, precum și al informațiilor care figurează la punctele 23, 26, 174, 188, 189, 202, 204, 212, 228, 229, 246 și 283 și la nota de subsol 345 din anexa R. 2 la acest memoriu în răspuns, precum și la punctele 279 și 288 din anexa 1 la această anexă R. 2, la notele de subsol 22 și 68, precum și punctul 68 din anexa R. 3 la memoriul în răspuns menționat și la punctele 26 și 28 din anexa R. 4 la acesta, referitoare la studii confidențiale ale Google, la clauzele contractelor încheiate de această întreprindere, la „Direct Partners” ai săi și la veniturile generate de activitățile acestora din urmă, se referă la informații care au făcut deja obiectul unui astfel de regim în cauza în care s‑a pronunțat hotărârea atacată. În consecință, se impune admiterea acestei cereri, societăților Surfboard Holding și Vinden.NL. trebuind să li se notifice, prin grija grefierului, doar o versiune neconfidențială a aceluiași memoriu în răspuns și a anexelor la acesta care ocultează respectivele informații.
9
[Astfel cum a fost îndreptat prin Ordonanța din 30 iunie 2025] În plus, având în vedere jurisprudența amintită la punctul 7 din prezenta ordonanță și în scopul bunei administrări a justiției, este necesar, în principiu, să se aplice de asemenea în privința societăților Surfboard Holding sau Vinden.NL un regim de confidențialitate în cazul informațiilor care vor fi prezentate în cadrul acestei proceduri de recurs și care au făcut obiectul unui astfel de regim în primă instanță în privința acelorași părți atunci când una dintre părțile care s‑a prevalat de caracterul confidențial al respectivelor informații în primă instanță face o cerere expresă în acest sens.
10
În aceste condiții, doar o versiune neconfidențială a tuturor actelor de procedură care trebuie, dacă este cazul, să fie notificate Comisiei sau întreprinderilor Google și Alphabet va fi notificată, prin grija grefierului, societăților Surfboard Holding și Vinden.NL în cadrul prezentei proceduri.
Pentru aceste motive, președintele Curții dispune:
1)
Se aplică regimul de confidențialitate în privința societăților Surfboard Holding BV și Vinden.NL BV în cazul informațiilor referitoare la strategia comercială a întreprinderii Google LLC, care figurează la punctul 66 din memoriul în răspuns depus de Google și de Alphabet Inc. în prezenta cauză, precum și în cazul informațiilor care figurează la punctele 23, 26, 174, 188, 189, 202, 204, 212, 228, 229, 246 și 283 și în nota de subsol 345 din anexa R. 2 la acest memoriu în răspuns, la punctele 279 și 288 din anexa 1 la această anexă R. 2, în notele de subsol 22 și 68, precum și la punctul 68 din anexa R. 3 la memoriul în răspuns menționat și la punctele 26 și 28 din anexa R. 4 la acesta, referitoare la studii confidențiale ale Google, la clauzele contractelor încheiate de această întreprindere, la „Direct Partners” ai săi și la veniturile generate de activitățile acestora din urmă, doar o versiune neconfidențială a aceluiași memoriu în răspuns și a anexelor la acesta care ocultează respectivele informații trebuind să fie notificată, prin grija grefierului, societăților Surfboard Holding și Vinden.NL.
2)
Se aplică de asemenea regimul de confidențialitate în privința societăților Surfboard Holding BV și Vinden.NL BV în cazul informațiilor care vor fi prezentate în cadrul acestei proceduri de recurs și care au făcut obiectul unui astfel de regim în primă instanță în privința acelorași părți atunci când una dintre părțile care s‑a prevalat de caracterul confidențial al respectivelor informații în primă instanță face o cerere expresă în acest sens. Doar o versiune neconfidențială a tuturor actelor de procedură care trebuie, dacă este cazul, să fie notificate Comisiei Europene sau întreprinderilor Google și Alphabet Inc. va fi notificată, prin grija grefierului, societăților Surfboard Holding și Vinden.NL în cadrul prezentei proceduri.
3)
Cererea privind cheltuielile de judecată se soluționează odată cu fondul.
Semnături
(
*1
)	Limba de procedură: engleza.